Avainsanat

Tiivistelmä



Avainsanat

1 Kumoamiskanne - Kannekelpoiset toimet - Toimet, joilla on sitovia oikeusvaikutuksia - Sitovien oikeusvaikutusten arviointi toimen aineellisen sisällön perusteella - Komission päätös, jolla ilmoitettu yrityskeskittymä todetaan yhteismarkkinoille soveltuvaksi - Päätös, joka ei periaatteessa ole kantajille vastainen - Ensimmäisen oikeusasteen tuomioistuimen velvollisuus tutkia, onko perusteluilla sitovia oikeusvaikutuksia

(EY:n perustamissopimuksen 173 artikla (josta on muutettuna tullut EY 230 artikla))

2 Kumoamiskanne - Kannekelpoiset toimet - Toimet, joilla on sitovia oikeusvaikutuksia - Komission toteamuksella määräävän markkina-aseman olemassaolosta ei ole sitovia oikeusvaikutuksia

(EY:n perustamissopimuksen 86 artikla (josta on tullut EY 82 artikla) ja 173 artikla (josta on muutettuna tullut EY 230 artikla))

3 Kilpailu - Yrityskeskittymät - Komission suorittama tutkinta - Relevanttien markkinoiden määrittelyn ja niillä olevien toimijoiden arvioinnin sallittavuus, kun tehdään päätöstä yhteismarkkinoille soveltumisesta

(Neuvoston asetuksen N:o 4064/89 8 artiklan 2 ja 3 kohta)

4 Kumoamiskanne - Kannekelpoiset toimet - Toimet, joilla on sitovia oikeusvaikutuksia - Tiettyjen velvoitteiden noudattamista koskeva sitoumus, jonka yritys antaa kilpailuasiaa koskevan menettelyn yhteydessä - Sitovien oikeusvaikutusten syntymisen edellytykset

(EY:n perustamissopimuksen 85 ja 86 artikla (joista on tullut EY 81 ja EY 82 artikla) ja 173 artikla (josta on muutettuna tullut EY 230 artikla); neuvoston asetuksen N:o 4064/89 8 artiklan 2 kohta)

Tiivistelmä

1 Perustamissopimuksen 173 artiklassa (josta on muutettuna tullut EY 230 artikla) tarkoitettuja, kumoamiskanteen kohteeksi kelpaavia toimia tai päätöksiä ovat sellaiset toimenpiteet, joilla on sitovia oikeusvaikutuksia, jotka voivat vaikuttaa kantajan etuihin muuttaen tämän oikeusasemaa selvästi. Sen ratkaisemiseksi, onko tietyllä toimella tai päätöksellä tällaisia vaikutuksia, on tutkittava sen aineellista sisältöä. Tästä seuraa, että pelkästään se, että ilmoitettu toimi julistetaan yhteismarkkinoille soveltuvaksi riidanalaisessa päätöksessä ja että päätös ei siten periaatteessa ole kantajille vastainen, ei vapauta ensimmäisen oikeusasteen tuomioistuinta tutkimasta, onko riidanalaisilla toteamuksilla sitovia oikeusvaikutuksia, jotka voivat vaikuttaa kantajan etuihin.

(ks. 77-79 kohta)

2 Komission toteamuksella määräävän aseman olemassaolosta, vaikka se tosiasiassa on omiaan vaikuttamaan kyseisen yrityksen tulevaan toimintatapaan ja kaupalliseen strategiaan, ei ole sitovia oikeusvaikutuksia, joten kantajien kannetta sen pätevyydestä ei tutkita.

On aluksi huomautettava, kuten komissio on korostanut, että yrityksille perustamissopimuksen 86 artiklan (josta on tullut EY 82 artikla) nojalla asetetut velvoitteet eivät edellytä sitä, että näiden yritysten määräävä asema olisi todettu komission päätöksessä, vaan ne johtuvat suoraan tästä perustamissopimuksen määräyksestä. Kun yritys on määräävässä asemassa, sen on tarpeen mukaan muutettava käyttäytymistään, jotta se ei estä tehokasta kilpailua markkinoilla, riippumatta mahdollisesta komission tätä koskevasta päätöksestä.

Tällainen toteamus perustuu markkinoiden rakenteen ja markkinoilla kulloisenkin komission päätöksen tekohetkellä vallitsevan kilpailutilanteen arviointiin. Määräävässä asemassa olevaksi katsottavan yrityksen käyttäytyminen, jota yrityksen on alettava toteuttaa välttyäkseen rikkomasta perustamissopimuksen 86 artiklaa, riippuu siten useista, markkinoilla kullakin hetkellä vallitsevia kilpailuolosuhteita kuvaavista tekijöistä. Perustamissopimuksen 86 artiklan soveltamista koskevan mahdollisen päätöksen yhteydessä komission on lisäksi määritettävä uudelleen relevantit markkinat ja arvioitava uudelleen kilpailuolosuhteet, mikä ei välttämättä perustu samoihin pohdintoihin, joihin määräävän aseman olemassaoloa koskeva aikaisempi päätös perustui.

Se, että tällainen toteamus voisi perustamissopimuksen 86 artiklan soveltamista koskevan päätöksen yhteydessä vaikuttaa komissioon, ei merkitse sitä, että pelkästään tästä syystä tällä toteamuksella olisi sitovia oikeusvaikutuksia. Kyseessä oleva yritys ei ole menettänyt mahdollisuuttaan nostaa kumoamiskanne ensimmäisen oikeusasteen tuomioistuimessa mahdollisesta määräävän aseman väärinkäytön toteavasta komission päätöksestä.

Sakkojen määräämistä kyseessä olevalle yritykselle kilpailusääntöjen rikkomisen vuoksi koskevan uhan osalta on huomautettava, että tällainen mahdollinen uhka ei aiheudu kantajille pelkästä toteamuksesta, jonka mukaan yritys on tietyllä hetkellä määräävässä asemassa, vaan yrityksen päätöksestä käyttäytyä tavalla, joka on määräävän aseman väärinkäyttöä.

Määräävän aseman olemassaoloa koskevan toteamuksen mahdollisista vaikutuksista kansallisten tuomioistuinten suorittamaan kilpailusääntöjen soveltamiseen on todettava, että joka tapauksessa kansallisen tuomioistuimen mahdollisuus päätyä samaan toteamukseen määräävän aseman olemassaolosta sen soveltaessa komission päätöskäytännön valossa suoraan perustamissopimuksen 86 artiklaa ei myöskään merkitse sitä, että riidanalaisella toteamuksella olisi sitovia oikeusvaikutuksia. Kansallinen tuomioistuin ei ole sidottu komission aikaisempiin toteamuksiin arvioidessaan määräävän aseman toteamista koskevan päätöksen jälkeisiä tapahtumia. On täysin mahdollista päätellä komission riidanalaisen päätöksen tekemisen aikaan toteamasta poiketen, että yritys ei ole enää määräävässä asemassa.

(ks.80-85 ja 91-92 kohta)

3 Kun komissio aikoo julistaa ilmoitetun yrityskeskittymän yhteismarkkinoille soveltuvaksi, sen on kunkin toimenpiteen erityispiirteet huomioon ottaen perusteltava päätöksensä riittävästi, jotta kolmannet voivat halutessaan tutkituttaa komission arvioinnin pätevyyden yhteisöjen tuomioistuimissa. Vaikka onkin totta, että komission päätöskäytännöstä ilmenee, että komissio arvioi relevanttien markkinoiden määrittämistä ja näiden markkinoiden toimijoita yksityiskohtaisesti yleensä vain, jos se aikoo tehdä asetuksen N:o 4064/89 8 artiklan 3 kohdan nojalla päätöksen soveltumattomuudesta yhteismarkkinoille, tällaisen arvioinnin tekeminen on edellä mainittu perusteluvelvollisuus huomioon ottaen täysin mahdollista, kun komissio tekee päätöksen soveltumisesta yhteismarkkinoille esimerkiksi asetuksen N:o 4064/89 8 artiklan 2 kohdan nojalla.

(ks. 90 kohta)

4 Tiettyjen velvoitteiden noudattamista koskeva sitoumus, jonka yritys antaa komission EY:n perustamissopimuksen 85 ja 86 artiklan (joista on tullut EY 81 ja EY 82 artikla) perusteella käynnistämässä menettelyssä, voi olla kumoamiskanteen kohteena, jos sen aineellisen sisällön tutkimisen perusteella käy ilmi, että sillä on sitovia oikeusvaikutuksia. Näin ollen on hylättävä väite, jonka mukaan kantajien kannetta riidanalaisen sitoumuksen laillisuudesta ei pidä tutkia, koska tämä sitoumus ei ole asetuksen N:o 4064/89 8 artiklan 2 kohdassa tarkoitettu varsinainen ehto.

Sen määrittämiseksi, onko kyseisellä sitoumuksella sitovia oikeusvaikutuksia, on tutkittava, onko se ilmoitetun toimenpiteen yhteismarkkinoille soveltuvaksi julistamisen ehto siten, että sen loukkaamisen vuoksi komissio voi peruuttaa päätöksensä.

(ks. 4 ja 96-97 kohta)